SAL verdedig uitkontraktering van lyfwagte vir R35 mDrie van SAL se Airbus A330-243 vliegtuie staan by Heathrow-lughawe in Engeland in 2012. Foto: Alex Beltyukov/RuSpotters Team/Commons.wikimedia.org Die Suid-Afrikaanse Lugdiens (SAL) het Dinsdag die uitkontraktering van lyfwagte vir talle SAL-hoofde, wat glo R35 miljoen gekos het, verdedig. Vuyani Jarana, uitvoerende hoof van SAL, het tydens ŉ inligtingsessie gesê die uitkontraktering van die lyfwagte is gedoen ná SAL-hoofde, wat onregmatighede binne die lugredery ondersoek, dreigemente ontvang het. “Sommige van die hoofde ontvang sedert Desember verlede jaar, sedert die ondersoek begin het, dreigemente,” het hy gesê. “Die dreigemente is by die polisie aangemeld. Ek het die raad genader en vir hulle gesê daar is ŉ moontlike gevaar [dat SAL-hoofde geteiken word]. Ek het in ag geneem wat die vlakke van vertroue in daardie stadium by die lugredery was, en was van mening dat die dreigemente ŉ kwessie is wat deur die raad hanteer moet word.” Hy sê die raad het toe die besluit geneem om lyfwagte vir die SAL-hoofde uit te kontrakteer. Jarana het gesê die 35 miljoen wat glo oor ŉ tydperk van twee jaar aan dié veiligheid spandeer sou word, is “hipoteties”. Hy het gesê hy kan nie gedetailleerde inligting oor die kontak met die veiligheidsmaatskappy, geïdentifiseer as Control Risks, bekend maak nie, aangesien sommige van die SAL-hoofde dan geteiken mag word. Hy het ontken dat die kontrak tussen SAL en die veiligheidsmaatskappy enige onregmatighede bevat en dat dit ten koste was van personeel wat deur afleggings in die gesig gestaar is.